  Наталья Тетерина Туннэ, 8-тӥ куартолэзе, Ижкарысь Йӧскалык но шаертодон литературая центрын Сергей Селивановскийлэн «Ижкар Быдӟым Атыкай ож аръёсы» лекциез ортчиз. 56 номеро гимназиысь дышетскисьёслы шаертодосчи Вормонэз матэктытон понна Удмуртилэн ужамез сярысь но пленэ шедем немецъёслэн Ижкарын улэмзы сярысь мадиз. Сергей Селивановский ивортэмъя, ож кутскем бере котькуд заводлэн кивалтӥсез сейфе ватэм ужкагазъёсты ӝутыны кулэ вал — отын гожъямын, кызьы ужано ожгар югдур дыръя. Кылсярысь, «Ижмашын» ужасьёслы нуналлы быдэ 5 сюрс ыбылӥськон тӥрлык лэсьтыны косэмын вылэм. Соос кутскизы уй-нуналаз вить сюрс винтовка поттыны, но ожлэн нырысетӥ арняосаз со ӧз тырмы. Куке куинь солдатлы одӥг гинэ винтовка сётӥське вал. Соин ик <...> заказ вуиз суткаяз 10 сюрс винтовкалы. Кулэ вал 10 сюрс прикладъёс лэсьтыны, пу куасьтыны, нокыӵе но улваез медаз луы, нокыӵе брак медаз луы. Ваньзэ сое ӝоген келяно вал фронтэ Сергей Селивановский, шаертодосчиИсторик верамъя, ыбылӥськон тӥрлыкез лэсьтӥсьёслэн ужзы секыт вал. Кылсярысь, пыӵал гумы лэсьтонъя цехын ужасьёсты доразы арнялы одӥг пол сяна бертылыны уг лэзё вылэм. Кошкиськод ке, одно ик гожтоно вал, кӧня часын кошкид но кӧняен берытскод. 1942-тӥ арын Ижкарын Механикая завод кылдытӥзы. Солэн цехъёсыз пулэсь лэсьтэмын вал, нош куд-огез ужасьёс воксё но кырын ужамын. Станокъёсты пырак музъем вылэ пуктылӥзы, соос доры электротыл кыскизы но, ужасьёс ужазы. Соос детальёс лэсьтӥзы, озьы ик пистолетъёс, револьверъёс, танклы пумитъяськись арбериос. Нош соос (станокъёс — ред.) котырын собере корпус пуктӥзы ни Сергей Селивановский, шаертодосчиСолэн кылъёсызъя, Механикая заводын ужасьёс баракъёсын ӵошен улӥзы. Ӵемысь ваньзылы инты но уг тырмы вал, соин ик одӥгез сменаысь бертэ ке, мукетыз султэ, сиське но ужаны кошке вылэм. Бертэмез кошкисезлэн интыяз выдыса изе вал. Удмуртилэн шоркарысьтыз эшшо одӥгез завод, кудӥз Вормонэз матэктытыны юрттӥз — со Мотозавод. Ож дорозь мотоциклъёс поттӥсь предприятиез 1942-тӥ арын шуркынмонэ пулемёт лэсьтыны косӥзы, нош со понна кулэ луись ужкагазъёс ышизы. Лэсьтэмзы потэ вал, нош документация ӧз вуы, ышиз. Чертёжъёс ӧй вал. Соку соос (ужасьёс — ред.) пулемётэз сэрттӥзы но нырысетӥ детальёсты образецъя лэсьтӥзы. Собере ни ужкагазъёсты шедьтӥзы, оштолэзьысен завод рос-прос ужаны кутскиз. Толэзяз (пулемётъёс — ред.) сюрсъёсын поттыны кутскиз Сергей Селивановский, шаертодосчиОзьы ик бадӟым уж Ижкарысь металлургияя завод вылэ усиз, шуэ историк. Ыбылӥськон тӥрлыкез лэсьтон понна вылӥ ӟечлыко андан кулэ луэмен предприятие паськытаз. Ож дыръя отын выль гуръёс, прокатной станъёс, кебит кылдӥзы. Озьы, анданэн асьме заводъёсты тырмытэм сяна, сое Перме, Кирове но Вятские Поляные келяллязы. Заводъёсын ӵош Вормон понна Ижкарысь пиналъёс но тыршизы. Школаын дышетскисьёс эмъюртъёсы тоннаен эмъюм турынъёс, узы-боры, губи бичазы. Нылпи садъёс госпитальёсын концертъёс пуктӥзы. Ачиз но Сергей Селивановский 1943-тӥ арын садике ветлыкуз 22 номеро школалэн юртаз интыяськем госпитале концертэн ветлэм. Ми ветлӥм концерт пуктыса. Но милемлы шуизы: «Тӥледлы висисьёс сакыр но тӧдьы нянь сётозы, но тӥ эн басьтэ». Озьы ик луиз, соос милемлы сакыр, тӧдьы нянь сётыны турттӥзы. Нош ми шуим: «Уг яра, тӥледлы бурмыны кулэ но нош ик ожмаськыны» Сергей Селивановский, шаертодосчиОзьы ик историк тодаз ваиз Быдӟым Атыкай ож бере аръёсты. Соку Ижкарын 6 сюрс немец военнопленнойёс улӥллям. Одӥг ар Сергей Селивановскийлэн семьяезлэн картофкаез туж удалтэм но, атаез сое октыны кык пленнойёсты курем. Соос гудӥзы но монэ пыкылӥзы. Мон киын картофкаез кутӥсько вал но ведрае понӥсько. Соос шуо: «Мальчик, некорош». Возьмато картофкаез лопатаен каллен гинэ ведрае питыртоно шуыса, собере мукет ведрае. И соослэн киоссы чылкытэсь вал. Мон уг тодӥськы ни, но мон ачим сямен ик октӥ, кадь Сергей Селивановский, шаертодосчиСергей Селивановский пленэ кутэм немецъёс сярысь но кӧня ке кыл вераз, ӵукна соосты Горький нимо ураметӥ колоннаен ужаны нулло вылэм. Ижкар калык соос шоры лек синъёсын учкылӥз, тодаз вае шаертодосчи, ӵемысь жугемзы но вал. «Кылсярысь, мон азьын шор базарын одӥг сӧсыр мурт адӟиз пленной немецез но сое костыленыз жугиз. <…> Трос вал учыръёс. Кышномуртъёс «Океан» магазин дорын люкаськыса, бодыен немецъёсты жугизы. Соосты (пленэ шедемъёсты — ред.) ӵукна колоннаен отӥ нулло вал», — вера историк. 1948-тӥ аръёсы Ижкарысь немецъёслэн улонзы эрикогес луиз. Соку куд-огез базарысь скал басьтыса, колбаса лэсьтылӥз. Озьы ик соос эктонъёсы но ветлыны кутскизы, тодаз вае Сергей Селивановский. Пумиськонэз йылпумъяса, шаертодосчи люкаськемъёслы историен тунсыкъяськыны но ас выжыоссылэсь подвигзэс гажаны сӥзиз. Тегъёс: Ижкар Удмуртия Мерлык ВормонНунал БыдӟымАтыкайож  